## Metrovalencia aplica del 31 de juliol al 31 d’agost l’horari d’estiu

*** En aquest període es manté el servei nocturn de caps de setmana i vespres de festius
* FGV recorda que durant el mes d’agost continuen les obres de renovació de via, per la qual cosa el tram Torrent-Castelló i l’estació Torrent Avinguda estan fora de servei**

Ferrocarrils de la Generalitat Valenciana (FGV) aplica del 31 de juliol al 31 d’agost l’horari d’estiu, equivalent a l’horari intermedi que s’aplica els dissabtes durant la resta de l’any.

Quant al servei nocturn de divendres, dissabtes i vespres de festius, es manté com la resta de l’any durant aquest període.

En les línies tramviàries ja es presta des de mitjan juny el servei habitual no lectiu, pel fet que ja no s’imparteixen classes als centres educatius i universitaris.

L’objectiu que se segueix amb aquesta mesura és adaptar l’oferta a la demanda, que, amb motiu de les vacances estivals, disminueix respecte a altres mesos de l’any.

**Obres de renovació**

Des d’FGV es recorda que des del dilluns 3 de juliol fins al 31 d’agost es realitzen obres de renovació de via que afecten el tram Torrent-Castelló de la línia 1 de Metrovalencia, per la qual cosa en aquest període s’oferirà servei alternatiu d’autobús en la zona afectada.

A més, des del 30 de juliol fins al 31 d’agost, l’estació de Torrent Avinguda, de les línies 2 i 7, romandrà tancada per motiu d’aquestes obres.

El servei d’autobús alternatiu, programat fins al pròxim 31 d’agost, compta amb cinc rutes diferents que comuniquen Torrent i Picassent; Torrent i Alginet; Torrent, l’Alcúdia i Carlet; Torrent, Alberic i Castelló, i Picassent, Alginet, Carlet, l’Alcúdia, Alberic i Castelló.

Les freqüències de pas dels autobusos són les mateixes que les del servei habitual de Metrovalencia fins a Castelló, cada 45 minuts de dilluns a divendres; 40 minuts els dissabtes, i 60 minuts, diumenges i festius.

Els horaris es poden consultar a les estacions de la xarxa de Metrovalencia, en la pàgina web de [Metrovalencia](https://www.metrovalencia.es/), el telèfon gratuït d’informació d’Atenció al Client 900 46 10 46 i l’app oficial de Metrovalencia.

Fecha: 29/07/2023